Diari Oficial de la Generalitat Valenciana


Sumari del DOGV 7296, del 16-06-2014 (2014/5421)

ORDE 15/2014, de 6 de juny, de la Conselleria d'Economia, Indústria, Turisme i Ocupació, de convocatòria per a la concessió d'ajudes per al suport a la participació en el sistema arbitral de consum durant l'exercici 2014.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7296

Data del DOGV
:   16-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5421


Data del document
:   06-06-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 15/2014, de 6 de juny, de la Conselleria d'Economia, Indústria, Turisme i Ocupació, de convocatòria per a la concessió d'ajudes per al suport a la participació en el sistema arbitral de consum durant l'exercici 2014. [2014/5421]  
L'Orde 7/2013, de 4 d'abril, de la Conselleria d'Economia, Indústria, Turisme i Ocupació, establix les bases reguladores per a la concessió d'ajudes per al suport al foment i a la participació en el sistema arbitral de consum.  
L'article 4 de l'Orde establix que la concessió de les ajudes s'iniciarà d'ofici per mitjà d'una convocatòria pública.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,   
  
ORDENE  
  
Primer  
1. Convocar, per mitjà de procediment directe, la concessió de les ajudes per al suport a la participació en el sistema arbitral de consum durant l'exercici 2014, de conformitat amb el que establix l'Orde 7/2013, de 4 d'abril.  
2. Les subvencions previstes en esta convocatòria es regiran pel que disposa esta, així com en l'Orde 7/2013, de 4 d'abril, per la qual s'establixen les bases reguladores per al suport a la participació en el sistema arbitral de consum. En allò no previst en estes normes, serà aplicable el que disposa la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del seu reglament de desplegament aprovat pel Reial Decret 887/2006, de 21 de juliol.  
  
Segon  
L'import global màxim destinat a atendre les ajudes per al suport a la participació en el sistema arbitral de consum per a l'exercici 2014 és de 65.000 euros i es finançarà a càrrec de la línia pressupostària T0126 del capítol IV del programa 443.10, consignada en la Llei 6/2013, de 26 de desembre, de Pressupostos de la Generalitat per a l'exercici 2014.  
  
Tercer  
Podran ser beneficiaris d'estes ajudes els subjectes previstos en l'article 2 de l'Orde 7/2013, de 4 d'abril, que, complint amb els requisits previstos en l'article 3 d'esta, desenrotllen alguna de les activitats enumerades en l'apartat següent.  
  
Quart  
1. La subvenció es destinarà a donar suport a la participació de les entitats sol·licitants en el sistema arbitral de consum en funció del grau d'intensitat d'esta que estarà determinada per les actuacions següents:  
  
a) Intervenció en audiències arbitrals  
- La intervenció en cada audiència serà subvencionada amb 20,00 euros, en el cas que l'arbitratge es desenrotlle d'acord amb equitat i en alguna de les localitats on tenen la seua seu o delegació les juntes arbitrals de la Comunitat Valenciana. En el cas que l'arbitratge d'equitat s'haja desenrotllat en localitat diferent d'estes últimes, cada audiència serà subvencionada amb 30,00 euros.  
- La intervenció en cada audiència serà subvencionada amb 40,00 euros, en el cas que l'arbitratge es desenrotlle d'acord amb el dret.  
b) Obtenció, per part de les associacions empresarials o professionals, de noves adhesions dels seus membres al sistema arbitral de consum a través de les juntes arbitrals de consum amb seu a la Comunitat Valenciana.  
- Se subvencionarà amb 5,00 euros per cada 10 adhesions noves.  
c) L'assistència a reunions de grups de treball, comissions de coordinació o fòrums de debat especialitzat, que, si és el cas, siguen necessàries per al funcionament adequat del sistema arbitral que convoquen els presidents de les juntes arbitrals amb seu a la Comunitat Valenciana.  
  
- L'assistència se subvencionarà amb 20,00 euros per reunió per associació participant.  
2. El període per a la realització de les actuacions subvencionables abans determinades serà el comprés entre l'1 de gener i el 5 de desembre de 2014, sempre que disposen de la resta de condicions i requisits establits en les bases reguladores i en esta orde.  
  
Quint  
De conformitat amb el que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes d'esta resolució de convocatòria no necessita la notificació a la Comissió Europea, ja que no disposa de tots els requisits de l'apartat u de l'article 107 del Tractat de Funcionament de la Unió Europea (TFUE), atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i, per tant, estan sotmeses al Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379, 28.12.2006).  
  
Sext  
1. La sol·licitud general de subvenció que s'inclou en esta orde s'haurà de presentar juntament amb el model que figura com a annex a esta convocatòria. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat , des de l'endemà de la publicació en el Diari Oficial de la Comunitat Valenciana.  
2. Quan se sol·liciten ajudes que en conjunt no superen els 1.803,04 euros per beneficiari, per concepte i any, les entitats sol·licitants queden exonerades de presentar l'acreditació que el sol·licitant està al corrent de les obligacions tributàries i davant de la Seguretat Social.  
  
3. S'establixen dos períodes per a el termini de presentació de sol·licituds:  
- Del 29 de setembre al 3 d'octubre de 2014, per a les actuacions realitzades de l'1 de gener al 26 de setembre de 2014.  
- Del 9 de desembre al 15 de desembre de 2014, per a les actuacions realitzades del 29 de setembre de 2014 al 5 de desembre de 2014.  
Les sol·licituds que es presenten fora dels terminis establits no seran admeses a tràmit, i es resoldrà la seua no-admissió per extemporaneïtat.  
  
  
DISPOSICIONS FINALS  
  
Primera  
Esta orde produirà efectes des de l'endemà de la publicació en el Diari Oficial de la Comunitat Valenciana.  
  
Segona  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, este acte, que posa fi a la via administrativa, podrà ser objecte de recurs potestativament en reposició, o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Economia, Indústria, Turisme i Ocupació en el termini d'un mes comptador des de l'endemà de la publicació en el Diari Oficial de la Comunitat Valenciana.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació en el Diari Oficial de la Comunitat Valenciana.  
  
València, 6 de juny de 2014   
  
El conseller d'Economia, Indústria, Turisme i Ocupació,  
MÁXIMO BUCH TORRALVA